**ŠTUDIJ SOCIALNEGA DELA V VARNI**

**ŠTUDIJ**

Na izmenjavo greste lahko na Oddelek za socialni menedžment na Tehniški univerzi v Varni. Oddelek je zelo majhen, še manjši od naše fakultete. Tujih študentov je za zdaj na oddelku zelo malo, tako da predavanj v angleščini najverjetneje ne bo, bodo samo individualne konzultacije v angleščini. Toda univerza je ena največjih v Bolgariji, zato ne boste brez družbe drugih erazmusovcev in tudi službo za tuje študente imajo, ki organizira ekstra dejavnosti, npr. izlete in spoznavna srečanja. Verjetno vam bodo lahko na oddelku našli organizacijo, v kateri lahko opravite prakso.

CENE

Hrana v trgovinah stane enako kot v Sloveniji. Cenejšo in boljšo hrano dobite na tržnicah. Namestitev v študentskem domu je zelo poceni, tudi skupni najem zasebnih stanovanj je presenetljivo poceni.

MESTO

Varna je največje bolgarsko pristanišče. Mesto je na prvi pogled kaotično in veliko. Nekatere stavbe so prenovljene, druge zanemarjene. Nekaj časa traja, da vam postane grdota všeč. V mestu prevladujejo velikanski bloki, individualnih hiš skoraj ni. Verjetno največja prednost mesta je izjemno lepo Črno morje. Na dolgih plažah tako rekoč v središču mesta je mivka. Podnebje je podobno sredozemskemu. Mesto se lahko pohvali z velikanskim parkom, ki se vleče kilometre daleč ob morju. Socialnih problemov za preučevanje bo težko zmanjkalo. Veliko je Romov in Turkov.

KULTURA

Bolgari so majhni, resni in dokaj zadržani ljudje. Govorijo slovanski jezik, a izhajajo iz turškega plemena (precej temni so). Kulturnih znamenitosti v Bolgariji je zelo veliko. Domneva: primerno za študente, ki želijo bolj eksotično destinacijo in manj zahteven študij.

Januar 2015